S-1826/2011

Mál þetta, sem dómtekið var í dag, er höfðað með tveimur ákærum, útgefnum af ríkissaksóknara 21. september 2011, og lögreglustjóranum á höfuðborgarsvæðinu, útgefinni 6. desember 2011, á hendur A, kt. 000000-0000, ..., Reykjavík.

Ákæra ríkissaksóknara frá 21. september 2011

Fyrir tilraun til ráns með því að hafa, að kvöldi miðvikudagsins 2. september 2009, farið að verslun Samkaupa strax, Suðurveri, Stigahlíð 45-47, með andlit sitt hulið og vopnaður billjard kjuða, í þeim tilgangi að fremja rán, en horfið frá þegar verslunin reyndist vera lokuð.

Telst þetta varða við 252. gr., sbr. 20. gr., laga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Ákæra lögreglustjórans á höfuðborgarsvæðinu frá 6. desember 2011

Fyrir fíkniefnalagabrot með því að hafa, fimmtudaginn 10. mars 2011, að ... Mosfellsbæ, haft í vörslum sínum í sölu og dreifingarskyni 43 kannabisplöntur, og hafa um nokkurt skeið fram til þess dags ræktað greindar plöntur.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 58 kannabisplöntum, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Einnig er krafist upptöku á 4 gróðurhúsalömpum, 2 viftum, 4 loftblásurum, 2 lofthreinsum, rafmagnstöflu með tímarofa, 2 hita- og rakamælum og 2 loftdælum, en munirnir voru notaðir til framleiðslu kannabisplantnanna og var lagt hald á þá í málinu, samkvæmt 7. mgr. 5. gr. sömu laga.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum.

Ákærði er fæddur í desember 1987. Hann hefur ekki áður sætt refsingu svo kunnugt sé. Þá hefur hann gengist greiðlega við brotum sínum. Refsing ákærða verður tiltekin eftir reglum 77. gr. almennra hegningarlaga og þykir hún hæfilega ákveðin fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði sæti upptöku á 58 kannabisplöntum, 4 gróðurhúsalömpum, 2 viftum, 4 loftblásurum, 2 lofthreinsum, rafmagnstöflu með tímarofa, 2 hita- og rakamælum og 2 loftdælum, samkvæmt lagaákvæðum sem í ákæru greinir.

Ákærði greiði 73.077 krónur í sakarkostnað.

Af hálfu ákæruvaldsins flutti málið S-kvk-nf I-kvk-nf G-kvk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, A, sæti fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Upptæk eru gerð 58 kannabisplöntur, 4 gróðurhúsalampar, 2 viftur, 4 loftblásarar, 2 lofthreinsar, rafmagnstafla með tímarofa, 2 hita- og rakamælar og 2 loftdælur.

Ákærði greiði 73.077 krónur í sakarkostnað.

R-kvk-nf H-kvk-nf